Winterreën vir noorde van die land voorspelArgieffoto ter illustrasie (Foto: Unsplash) Inwoners van die noordelike dele van die land moet hulself staal vir buitengewone winterreën wat vir die res van die week, tot die naweek, sal duur. “Geïsoleerde reën en donderbuie word van Woensdag in dele van Gauteng, Limpopo en Mpumalanga verwag, wat dan teen die einde van die naweek sal opklaar,” sê William Samanga, ŉ weervoorspeller verbonde aan die Suid-Afrikaanse Weerdiens (SAWD). “Geen erge reënbuie word in hierdie gebiede verwag nie, maar slegs ligte reënval deur die week.” Hoewel dit buitengewoon is dat hierdie provinsies reën in die wintermaande kry, sê Samanga dat daar nie tans ŉ kouefront of laedrukstelsel oor die land beweeg nie. “Dit gebeur soms dat daar ŉ reusewolk oor die land beweeg wat ligte reën tot gevolg het.” Saam met die nat weer sal temperature dié week in Pretoria tot tussen 9 ˚C en 19 ˚C daal, terwyl Vereeniging minimum temperature van 7 ˚C en maksimum temperature van 17 ˚C kan verwag, Polokwane 7 ˚C en 18 ˚C en Mbombela (Nelspruit) 10 ˚C en 23 ˚C. Dele van Noordwes, soos Mahikeng en Vryburg, sal Woensdag gedeeltelik bewolk wees met ŉ kans vir ligte reënbuie. Die Oos-Kaap kan egter ŉ beduidende hoeveelheid reën Woensdag kry, wat Donderdag weer sal opklaar. “Daar is tussen ŉ 60%- en 80%-kans vir reën aan die kus van die Oos-Kaap met koue temperature aan die platorand,” sê Samanga. Gebiede in hierdie provinsie kan ysige temperature verwag met Gqeberha en Oos-Londen wat Woensdag minimum temperature van onderskeidelik 11 ˚C en 15 ˚C en maksimum temperature van 17 ˚C en 18 ˚C kan verwag.